ಶಿವಣ್ಣನ ಬಗ್ಗೆ ವಿವೇಕ್ ಒಬೇರಾಯ್ ಹೇಳಿದ್ದೇನು?

ಬೆಂಗಳೂರು: ಶಿವರಾಜ್‍ಕುಮಾರ್ ಅಭಿನಯದ ರುಸ್ತುಂ ಚಿತ್ರದಲ್ಲಿ ಬಾಲಿವುಡ್ ನಟ ವಿವೇಕ್ ಒಬೇರಾಯ್ ನಟಿಸಿದ್ದಾರೆ. ಇದು ಕೆಲ ದಿನಗಳ ಹಿಂದೆಯೇ ಜಾಹೀರಾಗಿರುವ ವಿಚಾರ. ಇದೀಗ ಅತಿಥಿ ಪಾತ್ರದಲ್ಲಿ ವಿವೇಕ್ ತಮ್ಮ ಭಾಗದ ಚಿತ್ರೀಕರಣವನ್ನೂ ಮುಗಿಸಿಕೊಂಡಿದ್ದಾರೆ. ಇದೇ ಸಂದರ್ಭದಲ್ಲಿ ಶಿವರಾಜ್ ಕುಮಾರ್ ಮತ್ತು ತಮ್ಮ ವರ್ಷಾಂತರಗಳ ನಂಟಿನ ಬಗ್ಗೆ ಇಂಟರೆಸ್ಟಿಂಗ್ ಆದ ವಿಚಾರವನ್ನೂ ಅವರು ಹೇಳಿಕೊಂಡಿದ್ದಾರೆ!

ರುಸ್ತುಂ ಚಿತ್ರದ ಮೂಲಕ ಮೊದಲ ಸಲ ವಿವೇಕ್ ಒಬೇರಾಯ್ ಕನ್ನಡ ಚಿತ್ರದಲ್ಲಿ ನಟಿಸಿದ್ದಾರೆ. ಆದರೆ ಶಿವರಾಜ್ ಕುಮಾರ್ ಅವರ ಜೊತೆ ನಟಿಸೋ ಆಫರ್ ಅವರಿಗೆ ಸಿಕ್ಕಿದ್ದದ್ದು ಇದೇ ಮೊದಲ ಸಲವಲ್ಲ. ಯಾಕೆಂದರೆ ದಶಕಗಳ ಹಿಂದೆಯೇ ಅಂಥಾದ್ದೊಂದು ಆಫರ್ ಖುದ್ದು ಶಿವಣ್ಣನ ಕಡೆಯಿಂದಲೇ ಅವರಿಗೆ ಬಂದಿತ್ತಂತೆ.

ಶಿವರಾಜ್ ಕುಮಾರ್ ಅವರನ್ನು ವಿವೇಕ್ ಒಬೇರಾಯ್ ಮುಂಬೈನ ಫ್ಯಾಮಿಲಿ ಪ್ರೋಗ್ರಾಂ ಒಂದರಲ್ಲಿ ಭೇಟಿ ಮಾಡಿದ್ದು ವರ್ಷಾಂತರಗಳ ಹಿಂದೆ. ಆಗ ವಿವೇಕ್ ಗೆ ಹದಿನೇಳು ವರ್ಷ. ಆಗ ವಿವೇಕ್ ಅವರನ್ನು ಶಿವಣ್ಣನ ಜೊತೆ ಯಾರೋ ಮಾತಾಡಿಸಿದ್ದರಂತೆ. ಚೂಟಿಯಾಗಿದ್ದ ಇವರನ್ನು ತಮ್ಮ ಚಿತ್ರದಲ್ಲಿ ನಟಿಸುವಂತೆ ಖುದ್ದು ಶಿವಣ್ಣನೇ ಹೇಳಿದ್ದರಂತೆ. ಅದಾದ ನಂತರ ವಿವೇಕ್ ಒಬೇರಾಯ್ ನಾಯಕ ನಟನಾಗಿ ಬಾಲಿವುಡ್‍ನಲ್ಲಿಯೂ ಮಿಂಚಿದ್ದರು. ಅವರು ಕನ್ನಡ ಚಿತ್ರಗಳಲ್ಲಿ ನಟಿಸೋ ಬಗ್ಗೆ ಆಗಾಗ ಗುಲ್ಲೇಳುತ್ತಿದ್ದವಾದರೂ ಅದಕ್ಕೆ ಅವಕಾಶ ಕೂಡಿ ಬಂದಿರಲಿಲ್ಲ.

ಆದರೆ ಇದೀಗ ದಶಕಗಳ ಹಿಂದೆ ತಮ್ಮೊಂದಿಗೆ ನಟಿಸುವಂತೆ ಹೇಳಿದ್ದ ಅದೇ ಶಿವಣ್ಣನ ಜೊತೆ ನಟಿಸೋ ಮೂಲಕವೇ ವಿವೇಕ್ ಕನ್ನಡ ಚಿತ್ರರಂಗಕ್ಕೆ ಬಂದಿದ್ದಾರೆ. ರುಸ್ತುಂ ಸೆಟ್ಟಲ್ಲಿ ಪುನೀತ್ ರಾಜ್ ಕುಮಾರ್ ಅವರನ್ನೂ ಭೇಟಿಯಾದ ಸಂದರ್ಭದಲ್ಲಿ ವಿವೇಕ್ ಒಬೇರಾಯ್ ಈ ರಸವತ್ತಾದ ವಿಚಾರವನ್ನು ಹಂಚಿಕೊಂಡು ಸಂಭ್ರಮಿಸಿದ್ದಾರೆ!

ಪಬ್ಲಿಕ್ ಟಿವಿಯನ್ನು ಇನ್ ಸ್ಟಾಗ್ರಾಮ್ ನಲ್ಲಿ ಫಾಲೋ ಮಾಡಿ www.instagram.com/publictv